UREDBA KOMISIJE (EU) 2019/88

z dne 18. januarja 2019

o spremembi Priloge II k Uredbi Evropskega parlamenta in Sveta (ES) št. 396/2005 glede mejnih vrednosti ostankov za acetamiprid v nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za acetamiprid so bile določene v Prilogi II k Uredbi (ES) št. 396/2005.

(2) V okviru postopka za registracijo fitofarmacevtskega sredstva, ki vsebuje aktivno snov acetamiprid, za uporabo na namiznih oljkah in oljkah za proizvodnjo olja je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Taka vloga je bila predložena tudi za uporabo acetamiprida na ječmenu in ovsu.

(4) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji posredovale ocenjevalna poročila.

(5) Evropska agencija za varnost hrane (v nadaljnjem besedilu: Agencija) je preučila vloge in ocenjevalna poročila, zlasti glede tveganj za potrošnike in po potrebi za živali, ter predložila obrazloženo mnenje o predlaganih MRL (2). Navedeno mnenje je poslala vložniku, Komisiji in državam članicam ter ga javno objavila.

(6) Agencija je v utemeljeno mnenju ugotovila, da so izpolnjene vse zahteve po podatkih in da so spremembe MRL, ki jih zahteva vložnik, sprejemljive glede varnosti potrošnikov na podlagi ocene izpostavljenosti potrošnikov za 27 posebnih evropskih potrošniških skupin. Upoštevala je najnovejše informacije o toksikoloških značilnostih snovi. Niti pri vseživljenjski izpostavljenosti tej snovi z uživanjem vseh živil, ki bi to snov lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(7) V okviru postopka za obnovitev odobritve aktivne snovi acetamiprid v skladu z Uredbo (ES) št. 1107/2009 Evropskega parlamenta in Sveta (3) je Agencija predložila sklep o strokovnem pregledu ocene tveganja za pesticide v zvezi z navedeno aktivno snovjo (4), za katero so bile predlagane nove toksikološke končne točke. Te končne točke je 13. decembra 2017 (5) sprejel Stalni odbor za rastline, živali, hrano in krmo.

(8) V skladu s členom 43 Uredbe (ES) št. 396/2005 je Komisija Agencijo zaprosila za oceno tveganja, ki jih sedanje MRL za acetamiprid lahko pomenijo za potrošnike glede na nastali nižji akutni referenčni odmerek.

(9) Agencija je v obrazloženem mnenju (6) navedla pomisleke glede varnosti potrošnikov zaradi uživanja jabolk, hrušk, breskev, glavnatega zelja, kitajskega kapusa, listnatega ohrovta, solate, endivije, špinače, tolščakovk, rdečestebelne blitve in belušne zelene. Opravljeno je bilo posvetovanje z državami članicami, da bi te sporočile morebitne nadomestne rešitve za dobre kmetijske prakse, ki ne bi povzročile nesprejemljivega tveganja za potrošnike. Države članice so opredelile nadomestne rešitve za dobre kmetijske prakse za vse zadevne proizvode, razen za kitajski kapus, listnati ohrovt in belušno zeleno, za katere bi bilo treba MRL določiti v višini ustrezne meje določljivosti.

(10) Agencija je v zvezi z endivijo ugotovila, da nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike zaradi nadomestnih rešitev za dobre kmetijske prakse ni, bi bilo treba MRL za navedeni proizvod določiti v Prilogi II k Uredbi (ES) št. 396/2005 na ravni, ki jo določi Agencija. Ta MRL bo pregledana, pri pregledu pa se bodo upoštevale informacije, ki bodo na voljo v dveh letih od objave te uredbe.

(11) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(12) Uredbo (ES) št. 396/2005 bi bilo zato treba ustrezno spremeniti.

(13) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(14) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga II k Uredbi (ES) št. 396/2005 se spremeni v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije. Uporablja se od 13. avgusta 2019. Vendar se za acetamiprid v oljkah za proizvodnjo olja, namiznih oljkah, ječmenu in ovsu uporablja od 13. februarja 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 18. januarja 2019 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu:

Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats. (Obrazloženo mnenje o ciljni oceni nekaterih obstoječih zaskrbljujočih MRL za acetamiprid in o spremembi obstoječih MRL za namizne oljke, oljke za proizvodnjo olja, ječmen in oves.) EFSA Journal 2018;16(5):5262.

(3) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(4) Conclusion on the peer review of the pesticide risk assessment of the active substance acetamiprid. (Sklep o strokovnem pregledu ocene tveganja za pesticide z aktivno snovjo acetamiprid.) EFSA Journal 2016;14(11):4610.

(5) Review report for the active substance acetamiprid (Poročilo o pregledu aktivne snovi acetamiprid) (SANTE/10502/2017 Rev. 4).

(6) Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats. (Obrazloženo mnenje o ciljni oceni nekaterih obstoječih zaskrbljujočih MRL za acetamiprid in o spremembi obstoječih MRL za namizne oljke, oljke za proizvodnjo olja, ječmen in oves.) EFSA Journal 2018;16(5):5262.